KOMMISSIONENS FORORDNING (EF) Nr. 885/96 af 15. maj 1996 om en beskyttelsesforanstaltning for indførsel af hvidløg med oprindelse i Kina

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (1), senest ændret ved Kommissionens forordning (EF) nr. 1363/95 (2), særlig artikel 28, stk. 2, og

ud fra følgende betragtninger:

I henhold til Kommissionens forordning (EØF) nr. 1859/93 af 12. juli 1993 om importlicenser for hvidløg fra tredjelande (3), ændret ved forordning (EF) nr. 1662/94 (4), kan hvidløg, som er indført fra tredjelande, kun overgå til fri omsætning i Fællesskabet, hvis der fremlægges en importlicens;

Spanien og Frankrig anmodede henholdsvis den 14. maj og den 6. maj 1996 Kommissionen om at træffe beskyttelsesforanstaltninger over for indførsel af hvidløg;

i 1993 registrerede Kommissionen en meget kraftig stigning i indførslen af hvidløg med oprindelse i Kina i forhold til de foregående år; i betragtning af prisen på hvidløg kunne en fortsættelse af indførslen have udløst alvorlige forstyrrelser på EF-markedet, hvilket kunne bringe målene i artikel 39 i EF-traktaten i fare og skade EF's producenter; Kommissionen vedtog derfor ved Kommissionens forordning (EF) nr. 1213/94 (5), senest ændret ved forordning (EF) nr. 2815/94 (6), en beskyttelsesforanstaltning for at begrænse udstedelsen af importlicenser for hvidløg med oprindelse i Kina til en bestemt månedlig mængde for høståret 1994/95; denne foranstaltning blev fornyet ved Kommissionens forordning (EF) nr. 1153/95 af 22. maj 1995 (7), senest ændret ved forordning (EF) nr. 2944/95 (8), for perioden fra den 1. juni 1995 til den 31. maj 1996;

ansøgningerne om importlicenser for hvidløg med oprindelse i Kina oversteg hver måned langt den månedlige mængde, der er fastsat i forordning (EF) nr. 1153/95; desuden medførte det store antal ansøgninger, der blev indgivet den første dag i hver månedlig periode, i hele det pågældende høstår udstedelse af importlicenser for mængder, der svarede til under 1 % af de indgivne ansøgninger, og afvisning af senere ansøgninger; denne systematiske overskridelse viser, at presset i sektoren fortsat består, og at EF-markedet for hvidløg uden beskyttelsesforanstaltninger vil blive alvorligt forstyrret ved massive indførsler fra Kina; det er derfor nødvendigt at forny beskyttelsesforanstaltningen for hvidløg med oprindelse i Kina;

udstedelse af importlicenser bør begrænses til en bestemt periodisk mængde fra 1. juni 1996 til 31. maj 1997, og udstedelsen bør suspenderes, så snart denne mængde er nået -

UDSTEDT FØLGENDE FORORDNING:

Artikel 1

1. For perioden 1. juni 1996 til 31. maj 1997 udstedes der kun importlicenser for hvidløg (KN-kode 0703 20 00) med oprindelse i Kina for 12 000 tons inden for en maksimal mængde for hver delperiode som anført i bilaget.

2. For hver periode er den i stk. 1 nævnte maksimale mængde lig med summen af:

a) den i bilaget nævnte mængde

b) de mængder, der ikke blev ansøgt om i den foregående periode, og

c) de i tidligere udstedte licenser uudnyttede mængder, som Kommissionen er blevet underrettet om.

3. Når Kommissionen på grundlag af oplysninger, som medlemsstaterne meddeler den i medfør af artikel 4 i forordning (EØF) nr. 1859/93, konstaterer, at den maksimale mængde for en given periode er ved at blive overskredet, fastsætter den, på hvilke betingelser der kan udstedes licenser.

4. For det i stk. 1 nævnte produkt kan en erhvervsdrivende kun indgive to licensansøgninger pr. periode med mindst fem dages mellemrum. Hver ansøgning må ikke vedrøre en mængde på over 50 % af den i bilaget nævnte mængde pr. periode.

Artikel 2

Denne forordning træder i kraft den 1. juni 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. maj 1996.

På Kommissionens vegne

Franz FISCHLER

Medlem af Kommissionen

(1) EFT nr. L 118 af 20. 5. 1972, s. 1.

(2) EFT nr. L 132 af 16. 6. 1995, s. 8.

(3) EFT nr. L 170 af 13. 7. 1993, s. 10.

(4) EFT nr. L 176 af 9. 7. 1994, s. 1.

(5) EFT nr. L 133 af 28. 5. 1994, s. 36.

(6) EFT nr. L 298 af 19. 11. 1994, s. 26.

(7) EFT nr. L 116 af 23. 5. 1995, s. 23.

(8) EFT nr. L 308 af 21. 12. 1995, s. 17.

BILAG

>TABELPOSITION>